次游法喜寺韻
作者：葉茵
朝代：宋

paragraphs: 招提四百載，不與世劫俱。
松陵拱空覺，柏香祠真如。
時秋兆嫩凉，揖客登其廬。
廊邃碑篆剝，閣迥鐘聲疎。
中有白足侶，光現摩尼珠。
勘問點頭石，奔走觀心狐。
坐我六和室，風回晴窗虛。
棋枰迭勝負，譁音發酒餘。
飽分蔬筍供，似可山林居。
同是百年客，得此一日娛。
遠社不復見，熟與斯人徒。
松日簸斜影，麾兒呼移厨。
駕流來鱸鄉，野雲黏菰蒲。
客散漁火稀，冉冉吟篷孤。